Narodna skupština
20091228

Sreća, dame i gospodo narodni poslanici, što je za koji dan Nova godina, inače bismo već za desetak-petnaest dana verovatno mogli da očekujemo i treći rebalans budžeta za 2009. godinu. Zaigrali se ministri, pa potrošili mnogo više nego što im sleduje i nego što su mogli potrošiti i sada moramo da idemo na rebalans, da papirima pokrijemo te troškove koji se često graniče i sa, u najblažu ruku rečeno, aferama. Šta se desilo? Plaćanje mira, bez pokrića i bez limita, unutar koalicije, koaliciono podmirivanje apetita, plaćanje podrške pojedinim zakonskim projektima. Uostalom, nedavno je izbila afera oko raznih legalizacija, da ne kažem kupovine, poslastičarske opreme itd, ne bi li se glasalo za budžet za 2010. godinu. Državna kesa je prazna, apetiti narasli i naravno, mora da se ide u rebalans budžeta. Predložili ste u članu 2. iznos od 53, odnosno 54 milijarde da se poveća na 87, skoro 88 milijardi i to ćete pokriti iz kredita za pokrivanje budžetskog deficita.